Шуто Оризари (община)
Шуто Оризари () е една от 10-те общини на столицата Скопие на Северна Македония. Намира се в северната част на града, между общините Чаир и Чучер. Общината заема 7,48 km2, от които застроената площ е 135 хектара. Община Шуто Оризари е съставена от кварталите Шуто Оризари и Долно Оризари и село Горно Оризари.

Магистралният път „Шуто Оризари“ свързва общината с централните части на Скопие.
 
Интересното за община Шуто Оризари е, че тя е единствената община в Северна Македония, чието население е предимно циганско и съответно има кмет от цигански произход.

Население 
Според официални статистически данни от 2002 година в община Шуто Оризари живеят 18 907 жители. Населението има следната етническа структура:

Според неофициални данни в общината живеят 29 313 души. Разликата с официалните данни идва от факта, че след Косовската криза на територията на общината живеят около 3 хиляди косовски цигани, имащи статут на временно пребиваващи.

История 
Шуто Оризари започва да се разраства след катастрофалното земетресение от 1963 година. След възстановяването на Скопие и околностите му на мястото на днешния квартал започва да се заселва предимно циганско население. Тогава това е една от покрайнините на днешно Скопие. Постепенно оформящото се селище започва да придобива облик на урбанизиран крайградски квартал. Поетапно развиващият се квартал се сдобива със свои административни и културни институции. През 1996 година Шуто Оризари заедно с двете села около него – Горно и Долно Оризари, образуват самостоятелна административна единица – община Шуто Оризари.

Култура 
В общината има културен дом, няколко театрални и фолклорни дружества – Ансамбъл „Пралипе“ и Театър „Рома“, които имат културно-образователна насоченост и популярзират циганския бит и култура.

Икономика 
Община Шуто Оризари се намира в най-неиндустриализираната част на Скопие. На нейна територия няма нито един значителен индустриален обект или завод, което е причина за голямата безработица в общината. Тук са и едни от най-тежките социално-икономически проблеми в Скопската община. Населението се препитава предимно с търговия или търси поминъка си в другите части на македонската столица.

Бележки